b'\n_START_ARTICLE_\nFort Sumner (New Mexico)\n_START_SECTION_\nHistoria\n_START_PARAGRAPH_\nKenraali James H. Carleton perusti Fort Sumnerin sotilastukikohdan vuonna 1862 Bosque Redondossa. Carleton nimesi tukikohdan eversti Edwin Vose Sumnerin mukaan Fort Sumneriksi. Tukikohtaa kutsutaan joskus nimell\xc3\xa4 Old Fort Sumner erotukseksi nykyisest\xc3\xa4 kyl\xc3\xa4st\xc3\xa4. Bosque Redondo rakennettiin intiaanireservaatiksi. Reservaatissa intiaanit oli tarkoitus k\xc3\xa4\xc3\xa4nnytt\xc3\xa4\xc3\xa4 maanviljelij\xc3\xb6iksi. Vuonna 1868 liittohallitus tunnusti reservaatin olleen vakava ep\xc3\xa4onnistuminen ja lakkautti sen samana vuonna._NEWLINE_Tukikohta ja sen rakennukset myytiin Lucien Maxwellille vuonna 1870, ja h\xc3\xa4n muutti sinne perheineen. Palvelijat ja ty\xc3\xb6v\xc3\xa4ki seurasivat mukana. Vuonna 1872 paikassa asui jo 250 henke\xc3\xa4. Maxwell oli huomattava maanomistaja ja tilallinen New Mexicossa. Maxwellin tilan ymp\xc3\xa4rist\xc3\xb6\xc3\xb6n alkoi kehitty\xc3\xa4 asutusta. Nimen\xc3\xa4 t\xc3\xa4ll\xc3\xa4 asutuksella oli edelleen Fort Sumner._NEWLINE_Lucien Maxwellin kuoleman j\xc3\xa4lkeen 1875 h\xc3\xa4nen poikansa Pete Maxwell jatkoi tilan hoitamista. Pete Maxwell asui Old Fort Sumnerissa vuoteen 1884 asti. New England Cattle Company osti tukikohdan rakennukset Pete Maxwellilt\xc3\xa4. Pecosjoen tulva vuonna 1889 tuhosi osittain rakennuksia. Cattle Company hylk\xc3\xa4si tukikohdan. Kun rakennukset alkoivat rapistua, asukkaat siirtyiv\xc3\xa4t hieman etel\xc3\xa4mm\xc3\xa4s, paikkaan, joka nimettiin my\xc3\xb6s Fort Sumneriksi. Sunnyside oli toinen taajama l\xc3\xa4hist\xc3\xb6ll\xc3\xa4. Myrskyn tuhottua Sunnysiden asutuksen vuonna 1908 sen asukkaat liittyiv\xc3\xa4t Fort Sumneriin vuonna 1909 ja muodostivat n\xc3\xa4in nykyisen Fort Sumnerin.\n_START_SECTION_\nMaantiede\n_START_PARAGRAPH_\nFort Sumner sijaitsee valtatie 60:n varrella, puoliv\xc3\xa4liss\xc3\xa4 Albuquerquen ja Lubbockin (Texas) kaupunkeja. Kumpaankin kaupunkiin on matkaa noin 257 kilometri\xc3\xa4._NEWLINE_Pecos River virtaa l\xc3\xa4hist\xc3\xb6ll\xc3\xa4. Joen rantoja pitkin voi vaeltaa. Sumner Lake State Park, joka sijaitsee noin 24 kilometrin p\xc3\xa4\xc3\xa4ss\xc3\xa4 kyl\xc3\xa4st\xc3\xa4, tarjoaa kalastus- ja leirint\xc3\xa4mahdollisuuksia._NEWLINE_Runsaan 3 kilometrin et\xc3\xa4isyydell\xc3\xa4 Fort Sumnerista sijaitsee Bosque Redondo Lake Park. J\xc3\xa4rvest\xc3\xa4 voi kalastaa monneja. Alueella on my\xc3\xb6s leirint\xc3\xa4paikkoja._NEWLINE_Fort Sumnerin alueella kes\xc3\xa4kuukaudet ovat kuumia, talvikuukaudet viileit\xc3\xa4. Korkein mitattu l\xc3\xa4mp\xc3\xb6tila on 43\xc2\xa0\xc2\xb0C ja alin \xe2\x88\x9233\xc2\xa0\xc2\xb0C.\n_START_SECTION_\nTalous\n_START_PARAGRAPH_\nKarjankasvatus ja sinimailasen eli alfalfan viljely ovat alueen p\xc3\xa4\xc3\xa4elinkeinot.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nThe Bosque Redondo Memorial -muistomerkki, joka sijaitsee Fort Sumner Parkissa noin 6,5 kilometri\xc3\xa4 kyl\xc3\xa4n keskustasta kaakkoon, kunnioittaa noin 9\xc2\xa0000 navajon ja 500 mescalero-apassin kokemaa vainoa ja k\xc3\xa4rsimyst\xc3\xa4. Vuosina 1863\xe2\x80\x931868 liittohallitus vangitsi intiaaneja Redondo Bosquen reservaattiin Fort Sumnerissa._NEWLINE_Fort Sumner Parkissa sijaitsee my\xc3\xb6s Old Fort Sumner Museum. Museoon on ker\xc3\xa4tty ihmisk\xc3\xa4den t\xc3\xb6it\xc3\xa4, valokuvia ja dokumentteja vuodesta 1865 alkaen. Museon takana olevalla hautausmaalla ovat muun muassa Billy the Kidin ja Lucien Maxwellin viimeiset leposijat. Seriffi Pat Garrett ampui Billy the Kidin Pete Maxwellin talossa hein\xc3\xa4kuussa 1881. Talo oli aiemmin ollut kasarmina tukikohdan upseerien k\xc3\xa4yt\xc3\xb6ss\xc3\xa4._NEWLINE_Billy the Kid Museumissa Fort Sumnerin keskustassa voi tutustua muun muassa Billy the Kidin kiv\xc3\xa4\xc3\xa4riin, antiikkiautoihin ja hevosvetoisiin ruumisvaunuihin._NEWLINE_Fort Sumnerissa on taidegallerioita, antiikkiliikkeit\xc3\xa4, lahjatavarakauppoja, ruokapaikkoja ja kahviloita.'